SL Uradni list Evropske unije L 99/7

UREDBA KOMISIJE (EU) 2018/589

z dne 18. aprila 2018

o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) glede metanola

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 68(1) Uredbe,

ob upoštevanju naslednjega:

(1) Poljska je 16. januarja 2015 Evropski agenciji za kemikalije (v nadaljnjem besedilu: Agencija) predložila dokumentacijo (2) v skladu s členom 69(4) Uredbe (ES) št. 1907/2006 (v nadaljnjem besedilu: dokumentacija na podlagi Priloge XV) za začetek postopka za omejitev iz členov 69 do 73 navedene uredbe. V dokumentaciji na podlagi Priloge XV je navedeno, da izpostavljenost metanolu v tekočinah za čiščenje vetrobranskega stekla in denaturiranem alkoholu pomeni tveganje za zdravje ljudi, in predlaga se, da se prepove njuno dajanje v promet. Dokumentacija na podlagi Priloge XV je pokazala, da je potrebno ukrepanje na ravni Unije.

(2) Namen omejitve, predlagane v dokumentaciji na podlagi Priloge XV, je zmanjšati pojavnost hudih zastrupitev z metanolom pri kroničnih alkoholikih in občasno nealkoholikih, ki zaužijejo tekočine za čiščenje vetrobranskega stekla ali denaturirani alkohol, ki se uporabljajo kot poceni nadomestek za alkohol, primeren za uživanje. Pričakuje se, da bi ta omejitev prav tako preprečila zastrupitve z metanolom zaradi nenamernega zaužitja tekočin za čiščenje vetrobranskega stekla ali denaturiranega alkohola, tudi pri otrocih. V dokumentaciji na podlagi Priloge XV in med javnim posvetovanjem se je poročalo o primerih zastrupitve zaradi zaužitja tekočin za čiščenje vetrobranskega stekla v sedmih državah članicah in o smrtnih primerih v vsaj dveh državah članicah.

(3) Odbor Agencije za oceno tveganja (v nadaljnjem besedilu: RAC) je 4. decembra 2015 sprejel mnenje z ugotovitvijo, da izpostavljenost metanolu v tekočinah za čiščenje vetrobranskega stekla in denaturiranem alkoholu v koncentraciji nad 0,6 masnih odstotkov pomeni tveganje smrti, hudo toksičnost za oči ali druge hude učinke zastrupitve z metanolom. RAC je poleg tega menil, da je predlagana omejitev najprimernejši ukrep na ravni Unije za obravnavo ugotovljenih tveganj z vidika učinkovitosti in izvedljivosti.

(4) Odbor Agencije za socialno-ekonomsko analizo (v nadaljnjem besedilu: SEAC) je 11. marca 2016 sprejel mnenje o predlagani omejitvi. Kar zadeva denaturirani alkohol, je pomanjkanje socialno-ekonomskih podatkov v dokumentaciji na podlagi Priloge XV in pri javnem posvetovanju pomenilo, da SEAC ni mogel oceniti socialno-ekonomskega učinka njegove vključitve v predlagano omejitev. SEAC je glede tekočin za čiščenje vetrobranskega stekla menil, da je predlagana omejitev najprimernejši ukrep na ravni Unije za obravnavo ugotovljenih tveganj z vidika socialno-ekonomskih koristi in stroškov. Na splošno je SEAC menil, da bi razlike v nacionalni zakonodaji med državami članicami lahko izkrivljale notranji trg.

(5) Med postopkom za omejitev je bil za mnenje zaprošen forum Agencije za izmenjavo informacij o izvrševanju in njegovo mnenje, da se v predlagano omejitev vključijo tekočine za odmrzovanje vetrobranskega stekla, je bilo upoštevano.

(6) Agencija je 28. aprila 2016 Komisiji predložila mnenji odborov RAC in SEAC (3). Komisija je na podlagi navedenih mnenj ugotovila, da prisotnost metanola v tekočinah za čiščenje vetrobranskega stekla in tekočinah za odmrzovanje vetrobranskega stekla pomeni nesprejemljivo tveganje za zdravje ljudi, ki ga je treba obravnavati na ravni Unije.

(7) Zainteresiranim stranem bi bilo treba omogočiti dovolj časa, da sprejmejo ustrezne ukrepe za uskladitev s predlagano omejitvijo, zlasti da se omogoči prodaja zalog in zagotovi ustrezno obveščanje v dobavni verigi. Uporabo omejitve bi bilo zato treba odložiti.

(8) Uredbo (ES) št. 1907/2006 bi bilo zato treba ustrezno spremeniti.

(9) Ukrepi iz te uredbe so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 –

SPREJELA NASLEDNJO UREDBO:

Člen 1

Priloga XVII k Uredbi (ES) št. 1907/2006 se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. aprila 2018 Za Komisijo Predsednik Jean-Claude JUNCKER

(1) UL L 396, 30.12.2006, str. 1.

(2) https://echa.europa.eu/documents/10162/78b0f856-3751-434b-b6bc-6d33cd630c85

(3) https://echa.europa.eu/documents/10162/2b3f6422-ab4d-4b85-9642-ebe225070858